รายงานของคณะกรรมการบริหารความเสี่ยง ประจำปี 2555/2556

เรียน ท่านผู้ถือหุ้น บริษัท สยามสตีลอินเตอร์เนชั่นแนล จำกัด (มหาชน)

คณะกรรมการบริหารความเสี่ยง ได้รับการแต่งตั้งจากคณะกรรมการบริษัทฯ
ประกอบด้วยกรรมการจำนวน 4 ท่าน ซึ่งเป็นกรรมการอิสระทั้งหมด ประกอบด้วย นายมนู
เลียวไพโรจน์ เป็นประธานกรรมการบริหารความเสี่ยง นายสุพงศ์ ชยุตสาหกิจ นายเล็ก สิขรวิทย
และดร.บุญวา ธรรมพิทักษ์กุล เป็นกรรมการบริหารความเสี่ยง มีกำหนดวาระการดำรงตำแหน่ง 3
ปี

คณะกรรมการบริหารความเสี่ยง ปฏิบัติหน้าที่ตามขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัทฯ ซึ่งกำหนดไว้ในกฎบัตร
โดยในรอบปีบัญชี 2555/2556 ได้จัดให้มีการประชุมคณะกรรมการบริหารความเสี่ยง จำนวนรวม 2
ครั้ง โดยกรรมการทุกท่านเข้าร่วมประชุมครบถ้วน ทุกครั้ง สรุปสาระสำคัญได้ ดังนี้

1.  นำเสนอนโยบายความเสี่ยงและกรอบการบริหารความเสี่ยงเป็นลายลักษณ์อักษร
    โดยคณะกรรมการบริษัทฯได้เห็นชอบแล้ว ประกอบด้วย 5 ขั้นตอน ได้แก่

-   การกำหนดวัตถุประสงค์

-   การระบุความเสี่ยง

-   การประเมินความเสี่ยง

-   การจัดการความเสี่ยง

-   การติดตามผลและการรายงาน เป็นรายครั้ง ตามรอบระยะเวลาทุก 6 เดือน

2.  ได้มอบหมายให้ฝ่ายบริหารจัดทำรายละเอียดความเสี่ยงในทุกหน่วยงานซึ่งครอบคลุมความเสี่ยง
    ด้านกลยุทธ์ (Strategic Risk) ด้านการดำเนินงาน (Operational Risk)
    ด้านบัญชีและการเงิน (Financial and Accounting Risk)
    ด้านการปฏิบัติตามกฎระเบียบ (Compliance Risk) และด้านระบบสารสนเทศ
    (Information System Risk)
    โดยระบุรายละเอียดความเสี่ยงที่เกี่ยวข้องกับการปฏิบัติงานทั้งปัจจัยภายในและภายนอก
    ประเมินความเสี่ยงตามระดับของโอกาสที่เกิดเหตุการณ์และระดับของความเสียหายเพื่อพิจารณาแนวทางการบริหารการจัดลำดับความสำคัญ
    การกำหนดมาตรการบริหารความเสี่ยง และติดตามแผนการบริหารความเสี่ยง
    ภายใต้นโยบายและกรอบการบริหารความเสี่ยงที่กำหนดไว้ข้างต้น เพื่อให้มั่นใจได้ว่า บริษัทฯ
    มีการบริหารจัดการความเสี่ยงอย่างเป็นระบบและมีประสิทธิภาพ(แสดงรายละเอียดไว้ในรายงานประจำปีฉบับนี้
    ในหัวข้อปัจจัยความเสี่ยง)

  3. ในปีที่ผ่านมา คณะกรรมการบริหารความเสี่ยง ได้มีการประเมินผลการปฏิบัติงานทั้งคณะ
  โดยการประเมินตนเอง ซึ่งได้เปรียบเทียบกับแนวทางปฏิบัติที่ดีและกฎบัตร
  ซึ่งคณะกรรมการบริหารความเสี่ยง
  พอใจในผลการประเมินดังกล่าวโดยมีการปฏิบัติงานที่มีประสิทธิภาพและเป็นไปตามกฎบัตรที่กำหนดไว้
  และได้รายงานผลให้คณะกรรมการบริษัทฯทราบแล้ว

( นายมนู เลียวไพโรจน์ )

ประธานกรรมการบริหารความเสี่ยง

2.  ปัจจัยความเสี่ยง

ความเสี่ยงด้านการจัดหาวัตถุดิบ

ด้านปริมาณวัตถุดิบ บริษัทฯ อาจมีความเสี่ยงจากการขาดแคลนวัตถุดิบเหล็ก อย่างไรก็ตาม
เนื่องจากบริษัทฯ มีประสบการณ์ที่ยาวนานในอุตสาหกรรมเหล็กมากกว่า 60 ปี
ทำให้มีเครือข่ายในการติดต่อผู้จำหน่ายวัตถุดิบ โดยในปัจจุบัน บริษัทฯ
ได้จัดหาวัตถุดิบเหล็กที่มีคุณภาพสูงจากภายในประเทศและนำเข้าจากต่างประเทศเพียงเล็กน้อย
และจากการดำเนินงานที่ผ่านมา บริษัทฯไม่ประสบปัญหาเรื่องวัตถุดิบขาดแคลนแต่อย่างใด

ด้านราคาวัตถุดิบ ราคาเหล็กและวัตถุดิบที่ใช้ในกระบวนการผลิตในปีที่ผ่านมาไม่มีความผันผวน
บริษัทฯไม่มีการตั้งสำรองขาดทุนจากมูลค่าสินค้าลดลง อย่างไรก็ตาม บริษัทฯ
ยังคงให้ความระมัดระวังและนำประสบการณ์มาใช้ในการพิจารณาจัดหาวัตถุดิบจากแหล่งที่มีคุณภาพดี
ในราคา ปริมาณ และเวลาที่เหมาะสมจากแหล่งต่าง ๆ
เพื่อเป็นการป้องกันและกระจายความเสี่ยงในด้านนี้

ความเสี่ยงด้านอัตราแลกเปลี่ยนเงินตรา 

ความผันผวนด้านอัตราแลกเปลี่ยนเงินตรา อาจก่อให้เกิดผลกระทบต่อการดำเนินธุรกิจของบริษัทฯ
ซึ่งบริษัทฯได้ติดตามความเคลื่อนไหวของอัตราแลกเปลี่ยนเงินตราอย่างใกล้ชิด
และได้ป้องกันความเสี่ยงดังกล่าว โดยในส่วนของตลาดต่างประเทศ บริษัทฯ
จะกำหนดราคาขายโดยคำนึงถึงอัตราแลกเปลี่ยนเงินตรา ณ
ช่วงเวลาที่ตกลงซื้อขายและลดความเสี่ยง
ด้วยการทำสัญญาซื้อขายเงินตราต่างประเทศล่วงหน้า(Forward contract) กับธนาคาร

การจัดจำหน่ายผลิตภัณฑ์ 

บริษัทฯ อาจมีความเสี่ยงด้านการจัดจำหน่ายผลิตภัณฑ์
ซึ่งปัจจุบันมีผู้ประกอบการในธุรกิจเดียวกับบริษัทฯเพิ่มมากขึ้น อย่างไรก็ตามจากการที่บริษัทฯ
ได้เพิ่มช่องทางการจัดจำหน่ายผลิตภัณฑ์สำหรับ ตลาดภายในประเทศอย่างต่อเนื่อง
และการมุ่งเน้นการขยายตลาดต่างประเทศไปยังประเทศต่าง ๆ
ให้กว้างขวางและครอบคลุมมากยิ่งขึ้น ทำให้สินค้าของบริษัทฯ เป็นที่ยอมรับและรู้จักมากขึ้น
ดังนั้นความเสี่ยงด้านการจัดจำหน่ายผลิตภัณฑ์จึงมีไม่มากนัก